KOMMISSIONENS BESLUTNING af 24. januar 1997 om tilladelse til at forsyne pakninger med frø af olie- og spindplanter med de foreskrevne angivelser og om ændring af beslutning 87/309/EØF om tilladelse til at forsyne pakninger med frø af visse foderplanter med de foreskrevne angivelser (97/125/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 66/401/EØF af 14. juni 1966 om handel med frø af foderplanter (1), senest ændret ved direktiv 96/72/EF (2), særlig artikel 10, stk. 1, litra a),

under henvisning til Rådets direktiv 69/208/EØF af 30. juni 1969 om handel med frø af olie- og spindplanter (3), senest ændret ved direktiv 96/72/EF, særlig artikel 10, stk. 1, litra a), og

ud fra følgende betragtninger:

Normalt må frø af foderplanter og frø af olie- og spindplanter kun bringes i handelen, hvis pakningerne er forsynet med en officiel etiket i overensstemmelse med bestemmelserne i henholdsvis direktiv 66/401/EØF og direktiv 69/208/EØF;

der kan dog gives tilladelse til, at pakningen forsynes med de foreskrevne angivelser på en sådan måde, at de svarer til etikettens udformning;

Kommissionen har allerede givet en sådan tilladelse ved beslutning 80/775/EØF (4), ændret ved beslutning 81/109/EØF (5), for sædekorns vedkommende og beslutning 87/309/EØF (6), ændret ves beslutning 88/403/EØF (7), med hensyn til frø af visse foderplantearter;

ved disse beslutninger blev tilladelserne givet på visse betingelser, der sikrede, at ansvaret påhvilede certificeringsmyndigheden;

systemet har vist sig at være nyttigt;

der bør nu gives en tilsvarende tilladelse for frø af olie- og spindplanter;

for foderplantearters vedkommende bør tilladelsen også udvides, så den kommer til at gælde for alle arter, der er omfattet direktiv 66/401/EØF;

de i denne beslutning fastsatte foranstaltninger er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug -

VEDTAGET FØLGENDE BESLUTNING:

Artikel 1

1. Medlemsstaterne bemyndiges til på de i stk. 2 fastsatte betingelser at tillade, at pakninger med frø af olie- og spindplanter af kategorierne »basisfrø« og »certificeret frø« forsynes med de foreskrevne angivelser under myndighedernes tilsyn.

2. I forbindelse med den i stk. 1 nævnte bemyndigelse gælder følgende betingelser:

a) de foreskrevne angivelser skal være påtrykt eller påstemplet pakningen på en sådan måde, at de ikke kan udviskes

b) de påtrykte eller påstemplede angivelser skal med hensyn til udformning og farve svare til den etiket, der bruges i den pågældende medlemsstat

c) blandt de foreskrevne angivelser skal under alle omstændigheder de angivelser, der er nævnt under del A, litra a), nr. 3 og 4 i bilag IV til direktiv 69/208/EØF, påtrykkes eller påstemples, når prøvetagningen i henhold til artikel 7, stk. 2, i nævnte direktiv finder sted, og påtrykningen eller påstemplingen skal foretages af myndighederne eller under myndighedernes tilsyn

d) foruden de foreskrevne angivelser skal hver pakning være forsynet med et individuelt løbenummer, der tildeles af myndighederne, og som er påtrykt eller påstemplet på en sådan måde, at det ikke kan udviskes, af den virksomhed, der trykker pakningerne; denne virksomhed underretter den myndighed, der varetager certificeringen, om antallet af pakninger, herunder pakningernes løbenummer

e) den myndighed, der varetager certificeringen, skal registrere de mængder frø, som er mærket på denne måde, herunder antallet af pakninger i hvert parti og pakningernes indhold samt de i litra d) nævnte løbenumre

f) den myndighed, der varetager certificeringen, skal kunne kontrollere producenternes bøger.

Artikel 2

I beslutning 87/309/EØF foretages følgende ændring:

i artikel 1, stk. 1, ændres »frø af markært og hestebønne« til »frø af foderplantearter«.

Artikel 3

Medlemsstaterne giver Kommissionen meddelelse om de betingelser, på hvilke de gør brug af den i artikel 1 nævnte bemyndigelse. Kommissionen underretter de øvrige medlemsstater herom.

Artikel 4

Denne beslutning er rettet til medlemsstaterne.

Udfærdiget i Bruxelles, den 24. januar 1997.

På Kommissionens vegne

Franz FISCHLER

Medlem af Kommissionen

(1) EFT nr. 125 af 11. 7. 1966, s. 2298/66.

(2) EFT nr. L 304 af 27. 11. 1996, s. 10.

(3) EFT nr. L 169 af 10. 7. 1969, s. 3.

(4) EFT nr. L 207 af 9. 8. 1980, s. 37.

(5) EFT nr. L 64 af 11. 3. 1981, s. 13.

(6) EFT nr. L 155 af 16. 6. 1987, s. 26.

(7) EFT nr. L 261 af 21. 9. 1988, s. 27.